
COMUNICAT DE PRESĂ
RECITALUL ÎN REZONANȚĂ CU DUO SERAFIM 
LA MUZEUL COLECȚIILOR DE ARTĂ 


Marți, 8 septembrie 2026, ora 18:00, la Muzeul Colecțiilor de Artă (Calea Victoriei nr. 111), Asociația pentru Muzică, Artă și Cultură și Muzeul Național de Artă al României, cu susținerea Kaufland România, vă invită la cel de-al patrulea eveniment din cadrul proiectului MUZICA LA MUZEU. O incursiune în lumea artelor. 
Concertul În rezonanță, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, va fi susținut de Duo Serafim format din violonceliștii Ștefan Cazacu și Mircea Marian. 
Duo Serafim este un ansamblu cameral de violoncel înființat de muzicienii români Mircea Marian și Ștefan Cazacu, recunoscuți pentru o intensă activitate solistică și camerală pe scenele naționale și internaționale. Cei doi artiști, care colaborează și în cadrul proiectului PlaCello, își unesc măiestria pentru a propune publicului un repertoriu vast, ce îmbină lucrări din perioadele barocă și clasică cu piese contemporane și de avangardă. Formația este o prezență constantă în peisajul cultural românesc, fiind invitată în cadrul unor stagiuni și festivaluri de prestigiu, precum Concertele Palatului Suțu, festivalul Brave New Music de la Sibiu sau evenimente speciale organizate la Sala Radio din București și la Palatul Culturii din Iași. Prin interpretările lor rafinate, Mircea Marian și Ștefan Cazacu reușesc să pună în valoare versatilitatea și expresivitatea violoncelului în formule camerale de excepție.
Participarea la eveniment este liberă, în limita locurilor disponibile, cu rezervarea obligatorie a locului la adresa de e-mail: muzicalamuzeu@musicarte.ro.

Despre artiști:

ȘTEFAN CAZACU, violoncelist, laureat al unor importante competiții internaționale, și-a adăugat recent în palmares Premiul I la International Danube Festival – Donaufest (Ulm, 2022) și Premiul al III-lea la Concursul Internațional George Enescu (București, 2020–2021). Născut în 1994 într-o familie de muzicieni, Ștefan Cazacu și-a început studiile la vârsta de șase ani, sub îndrumarea tatălui său, violoncelistul Marin Cazacu. A absolvit Universitatea Națională de Muzică București, apoi și-a completat studiile la Universitatea de Muzică din Viena. S-a perfecționat cu violonceliști de renume precum Reinhard Latzko, Wolfgang Boettcher și Frans Helmerson. A concertat ca solist sau alături de Orchestra Română de Tineret pe scene importante din Europa și din lume, între care Musikverein și Konzerthaus din Viena, Filarmonica din Paris, Filarmonica din Berlin și Elbphilharmonie Hamburg. A colaborat cu importante orchestre și dirijori precum Cristian Mandeal, Horia Andreescu și Cristian Măcelaru și a participat la prestigioase festivaluri internaționale. În paralel cu activitatea concertistică, Ștefan Cazacu se dedică pedagogiei, predând la Universitatea Națională de Muzică București și la Colegiul Național de Arte Dinu Lipatti. Este membru al ansamblului Violoncelissimo, fondat de tatăl său, și al unor proiecte camerale precum Duo Serafim și PlaCello. Ștefan Cazacu cântă pe un violoncel de colecție construit în 1917 la Torino de lutierul Georg Ullman, instrument pe care îl are în grijă încă de la vârsta de 15 ani. Pentru alte informații: www.stefancazacu.com.

MIRCEA MARIAN, violoncelist cu o bogată activitate artistică, Mircea Marian este solist al Orchestrei de Cameră Radio a Societății Române de Radiodifuziune și membru al unor ansambluri precum Duo Serafim, PlaCello, Trio Larson, Violoncellissimo și Profil. A susținut concerte ca solist alături de importante orchestre din România, Germania și Austria și a colaborat cu instituții precum Filarmonica „George Enescu”, Camerata Regală și Orchestra Metropolitană București. În recital și în formații camerale, a concertat în numeroase țări din Europa, dar și în Israel, Liban, Turcia, China și Vietnam, participând la prestigioase festivaluri, între care Festivalul Internațional „George Enescu”, CellEAST, SoNoRo, Meridian și Enescu și muzica lumii. A realizat, de asemenea, înregistrări pentru Societatea Română de Radiodifuziune, ca solist și alături de Duo Cello Jaya. Absolvent al studiilor de licență, masterat și doctorat la Universitatea Națională de Muzică din București, unde s-a format sub îndrumarea violoncelistului Marin Cazacu, Mircea Marian a obținut numeroase premii naționale și internaționale, printre care Premiul I la Concursul Internațional de la Liezen (Austria), Premiul I și Premiul Special la Concursul „Eugen Coca” (Chișinău) și Marele Premiu la Concursul „Paul Constantinescu”. În paralel cu activitatea concertistică, se dedică pedagogiei, predând muzică de cameră la Universitatea Națională de Muzică din București și la Colegiul Național de Arte „Dinu Lipatti”. A fost membru în jurii și profesor în cadrul unor masterclass-uri în România și Vietnam. De-a lungul carierei, s-a perfecționat și a colaborat cu muzicieni de prestigiu precum Frans Helmerson, Marin Cazacu, Alexandra Guțu, Aage Kvalbein și Răzvan Suma. Pentru alte informații: Marian Mircea - Universitatea Națională de Muzică din București.

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

Un proiect realizat de: Asociația pentru Muzică, Artă și Cultură și Kaufland România

Parteneri instituționali: Muzeul Național Cotroceni, Muzeul Național al Literaturii Române, MARe \ Muzeul de Artă Recentă, Muzeul Național de Artă al României – Muzeul Colecțiilor de Artă, Muzeul Național Tehnic „Prof. Ing. Dimitrie Leonida”, Muzeul Național al Satului „Dimitrie Gusti”, Muzeul Național al Țăranului Român, Muzeul Municipiului București: Muzeul de Artă Populară „Prof. Dr. Nicolae Minovici”, Casa Filipescu–Cesianu și Muzeul Theodor Aman, Galeriile Artmark – Palatul Cesianu–Racoviță, Muzeul Național de Istorie a României și Muzeul Național „George Enescu”
Parteneri: Hilton Garden Inn Bucharest Old Town, Romfilatelia – Poșta Română, Societatea de Transport București, Aqua Carpatica, Domeniile Sâmburești, Floria, Editura Rediviva din Milano, Editura Cărțile Tango, PMA Invest Cluj-Napoca, Angels Candy și Asociația Culturală Arghirescu
Parteneri Media: TVR Internațional, Trinitas Tv, Blitz Tv, Radio România Muzical, Radio România Cultural, Radio România București, Radio România Internațional, RFI România, Radio Trinitas, Radio Clasic, Agerpres, Spotmedia, UZPR – Uniunea Ziariștilor Profesioniști din România, Zile și Nopți, Fest.ro, Daily Magazine, Cultura Life, Revista Leviathan, Modernism.ro, Native Advertising, Ziarul News, Future Economy, 10-S.ro, ConnectArts, Revista Femeia, Revista Tango – Marea Dragoste, Revista Actualitatea Muzicală a UCMR, LiterNet.ro, BookHub, Palindrom, Literomania, Iqads, Catchy, AgentiadeCarte.ro, Relevant by Antoaneta, PRwave, Jurnalul de Afaceri, Republika Kritica, Autentici.info, Bună Ziua Iași, Ceașca de Cultură, Oficiul de Știri, România Pozitivă, Jurnal de București, Promenada Culturală, Bucureșteni.ro, Presa de Azi, Lumea Muzicii, Evenimente Gratuite. 



